এজুকেসন অমসুং স্কিল সেক্তরদা কেন্দ্রগী বজেৎ ২০২২না পীবা কান্নবা শাফুগী মতাংদা পাংথোকপা ৱেবিনারদা প্রধান মন্ত্রীনা ৱাফম থমখ্রে

প্রধান মন্ত্রী, শ্রী নরেন্দ্র মোদীনা এজুকেসন অমসুং স্কিল সেক্তরদা কেন্দ্রগী বজেৎ ২০২২না পীবা কান্নবা শাফুগী মতাংদা পাংথোকপা ৱেবিনারদা মশাগী ৱারোল থমখ্রে। এজুকেসন, স্কিল দিভেলপমেন্ত, সাইন্স অমসুং তেক্নোলোজী অমসুং রিসর্চকা মরী লৈনবা কেন্দ্রগী মন্ত্রী, স্তেকহোলদর কয়ানা থৌরম অসিদা শরুক য়াখি। ৱেবিনার অসি বজেৎকী মমাং অমসুং মতুংদা স্তেকহোলদরশিংদা ৱারী শাবা অমসুং খন্ন-নৈনবগী অনৌবা থৌওংগী শরুক অমনি। লৈবাক শেম্বগী থৌওংদা নহা ওইরিবা চারোন শুরোনগী থৌদাংদা অখন্নবা মিৎয়েং চঙলদুনা প্রধান মন্ত্রীনা ৱেবিনার অসিবু হৌদোকখি। মহাক্না অসুম্না হায়খি, “তুংগী মতমদা লৈবাকপু শেমগদৌরিবা নহাশিংবু মপাঙ্গল হাপ্পা অসিনা ভারতকী তুংগী মতম্বু মপাঙ্গল লৈহনবনি”। প্রধান মন্ত্রীনা বজেৎ ২০২২দা মরু ওইনা পনখিবা হীরম মঙাগী মতাংদা শন্দোক্না নৈনখি। অহানবা, ক্বলিতী এজুকেসন য়ুনিভর্সেলাইজ তৌবগী মতাংদা মরু ওইবা ৱারেপ খরা লৌখি। ৱারেপশিং অসিদি ক্বালিতীদা হেন্না ফগৎহনবগা লোয়ননা এজুকেসন সেক্তরগী মতিক হেনগৎহন্দুনা এজুকেসনবু পাকথোক চাউথোকহনবনি। অনিশুবা, স্কিল দিভেলপমেন্ততা অহেনবা মিৎয়েং চঙখিবনি। ইন্দস্ত্রীগী অপাম্বগী মতুং ইন্না দিজিতেল স্কিল ইকোসীস্তেম, স্কিল দিভেলপমেন্ত শেম্বগা লোয়ননা ইন্দস্ত্রীগা হেন্না ফবা মরী লৈনহনবদা অহেনবা মিৎয়েং চঙলি। অহুমশুবা, অর্বান প্লান্নিং অমসুং দিজাইনগী মতাংদা লৈরিবা ভারতকী অরিবা লৌশিং অমসুং এক্সপেরিএন্সপু এজুকেসনগী মনুং চলহনবা অসি য়াম্না মরু ওইবনি। মরিশুবা, মালেমগী থাক্তা লৈহনবগী থৌওং অসিদসু অহেনবা মিৎয়েং চঙখি। থৌওং অসিগী মনুংদা, মালেমগী থাক্তা লৈবা মীরমগী য়ুনিভর্সিতী য়ৌরকপা অমসুং ফিন্তেক্কা মরী লৈনবা ইন্সতিত্যুৎ ফংলিবা গিফৎ সিতীগী ইন্সতিত্যুসনশিংবু পুক্নিং থৌগৎপগী থৌওং য়াওরি। মঙাশুবা, থবক পীবা ঙম্বগী অচৌবা মতিক লৈবা অমসুং অচৌবা মালেমগী মার্কেত লৈবা এনিমেসন ভিজুএল ইফেক্ত গেমিং কোমিক (এ.ভি.জি.ভি.) অসিদা অহেনবা মিৎয়েং চঙবা। “মসিগী বজেৎ অসিনা নেস্নেল এজুকেসন পোলিসীগী পান্দম ফংহনবদা য়াম্না মতেং পাংগনিঃ, হায়না মহাক্না মখা তাখি। প্রধান মন্ত্রীনা লাইচৎ মনুংদা লৈবাক্কী মহৈ-মশিং তম্বীবগী পথাপ্পু লেপ্তনা মখা চত্থহনখিবা অসিদি দিজিতেল কন্নেক্তিবিতীননি হায়বা ৱাফম পনখি। দিজিতেক ইন্দিয়া দিভাইদ হন্থরক্লিবা অসিবুসু মহাক্না মিৎয়েং চঙখি। “ইন্নোভেসন্না ঐখোয়গী লৈবাক অসিদা হীরম খুদিংবু মনুং চলহনবগী থৌওং ওইথোকহল্লি। মসিদগী মখা তানা চঙশিনবা ওইনা, লৈবাক অসিনা পুন্সিন্নবগী মাইকৈদা খোঙদারি”, হায়না মহাক্না ফোংদোকখি। ই-বিদ্যা, ৱান ক্লাস ৱান চেনেল, দিজিতেল লেব, দিজিতেল য়ুনিভর্সিতীশিংগুম্বা থৌওং কয়ানা লৈবাক অসিগী নহাশিংদা মশক থোক্না তেংবাংবা ঙমগদবা এজুকেসনগী ইনফ্রাস্ত্রকচরশিং শেমগৎ-শাগৎলিবা অসিদা মহাক্না মখা তানা মিৎয়েং চঙখি। “থৌওং অসিদি লৈবাক্কী সোসিও-ইকোনোমিক সেৎ-অপকী মনুং চল্লিবা খুঙ্গং, লাইরবা, দলিৎ, শোত্থরবা অমসুং ত্রাইবেল মীওইশিংদা এজুকেসনগী হেন্না ফবা ৱারোইশিন পীনবা হোৎনবা থৌওং অমনি”, হায়না মহাক্না ফোংদোকখি। হন্দক্তা লাউথোকখিবা নেস্নেল দিজিতেল য়ুনিভর্সিতী অসিদা প্রধান মন্ত্রীনা য়ুনিভর্সিতীগী সীতকী মতাংদা লৈবা শিংনবশিংবু মতিক চানা মাইয়োক্নবা ঙম্বগী মতিক লৈবা মমাংদা পাংথোকখিদ্রিবা অনৌবা থৌওং অমা ওইনা উই হায়না ফোংদোকখি। মহাক্না এজুকেসন মন্ত্রালয়, য়ু.জি.সি. অমসুং এ.আই.সি.তি.ই. অমদি দিজিতেল য়ুনিভর্সিতীগী স্তেকহোলদর খুদিংনা প্রোজেক্ত অসিদা খোঙজেল য়াঙনা থবক তৌনবা হায়খি। ইন্সতিত্যুৎ কয়া শেমগৎপা মতমদা মালেমগী থাক্তা লৈবা স্তেন্দর্দ ইন্নবা ৱাখল্লোন লৈবগী মথৌ তাবগী মতাংদা মহাক্না মিৎয়েং চঙখি। ঙসিগী ইন্তর্নেস্নেল মদর লেংগ্বেজ দে অসিদা, প্রধান মন্ত্রীনা মমা লোলদা মহৈ তম্বীবা অমসুং অঙাংশিংগী মেন্তেল দিভেলপমেন্তকী মরক্তা লৈনরিবা মরীগী মতাংদা মরু ওইবা পীখি। রাজ্য কয়া অমদদি, মেদিকেল অমসুং তেক্নিকেল এজুকেসনশিং অসি লোকেলগী লোলশিংদা তাকপীবা হৌরে হায়না মহাক্না পাউদমখি। ভারতকী লোকেলগী লোলশিংদা খ্বাইদগী ফবা কন্তেন্তপু দিজিতেল ফোর্মেত্তা শেম্বগী থৌওং অসিবু ঐখোয়না খুমাং চাউশিলহনসি হায়না প্রধান মন্ত্রীনা অপাম্বা ফোংদোকখি। অসিগুম্বা কন্তেন্তশিং অসি ইন্তর্নেত, মোবাইল ফোন, তি.ভি. অমসুং রেদিগী খুত্থাংদা ফংহনবগী মথৌ তাবসিদা মহাক্না অহেনবা মিৎয়েং চঙখি। সাইন লেংগ্বেজতসু অসিগুম্বা মরী লৈনবা কন্তেন্ত শেম্বগী থৌওংবুসু অহেনবা মিৎয়েং চঙবগা লোয়ননা পাংথোকপগী মথৌ তারিবা অসিবুসু অমুক হন্না পনখি। প্রধান মন্ত্রীনা “আত্মানির্ভর ভারতকীদমক্তা গ্লোবেল তেলেন্তকী মথৌ তারিবা অসিগী মিৎয়েংদগী য়েংবদা দাইনামিক স্কিলিং অসি য়াম্না মরু ওইবনি” হায়না ফোংদোকখি। অহোংবা নাইবা থবক্কী থৌদাংশিংগী অপাম্বগী মতুং ইন্না লৈবাক অসিগী ‘দেমোগ্রাফিক দিভিদেন্দ’ শেম-শাবগী মরু ওইবা তঙাই ফদবা লৈরিবা অসিবুসু মহাক্না মরু ওইনা মিৎয়েং চঙখি। স্কিলিং অমসুং লাইবলিহুদকী দিজিতেল ইকোসীস্তেম অমসুং ই-স্কিলিং লেবশিংসু হায়রিবা হীরম অসিবু য়েংলদুনা বজেৎ অসিদা লাউথোকখ্রবনি হায়না মহাক্না মখা তাখি। প্রধান মন্ত্রীনা মহাক্কী ৱারোল লোইশিল্লকপদা, বজেৎকী থৌওংশিংদা হন্দক্তা অহোংবা কয়া পুরক্লিবা অসিনা বজেৎপু অহোংবা পুরকপগী খুৎলায় অমা মতৌ করম্না ওইরক্লি হায়বা শন্দোক্না তাকখি। মহাক্না স্তেকহোলদরশিংনা বজেত্তা য়াওরিবা হীরমশিংবু পরিং নাইনা থবক পাংথোক্নবা খঙহনখি। ইকুই কুইদ্রিবা মতমশিংদা বজেৎপু থা অমা ঙনখৎহনখ্রিবা অসিগী মরমদি, মসিগী থবক-থৌরমশিং অসিবু এপ্রিলগী অহানবদগী পাংথোকপা হৌবা মতমদা তঙাই ফদবা শেম-শাবা অমসুং খন্ন-নৈনবশিংবু হান্নদগী লোইদুনা লৈনবা শীনবনি হায়না মহাক্না ফোংদোকখি। বজেত্তা য়াওরিবা খুদোংচাবশিং অসিগী মতিক চাবা মহৈ লৈহন্নবা স্তেকহোলদর খুদিংনা হোৎননবা মহাক্না হায়খি। “নীংতম্বগী অমৃত মহোৎসব অমসুং নেস্নেল এজুকেসন পোলিসীবু য়েংলুরগদি, মসিনা ঐখোয়গী অহানবা বজেৎনি, অমসুং ঐখোয়না মসিবু অমৃত কালগী ফম্বাক অমা শেম্নবগীদমক্তা অথুবা মতমদা মথৌ তৌহন্নীংই”, হায়না মহাক্না মখা তাখি। “বজেৎ হায়বসি স্তেতিস্তিক্সকী ৱারোলখক্তমক নত্তে, মসিবু নীংথিনা থবক্তা পাংথোক্লবদি, অকক্নবা রিসোর্স লৈরবা ফাওবদা, মশক থোকপা অহোংবা পুরকপা ঙমগনি”, হায়রদুনা মহাক্কী ৱারোল লোইশিনখি।